text: Sex-mistænkt får ikke sit job tilbage
  17 juni 2010 kl. 13.23
  Beskyldninger mod en pædagog i Varde fører til, at han mister sit job, selv om politiet har opgivet at rejse tiltale mod ham.
  - Det vil være ubehageligt for alle parter, hvis pædagogen genoptager sig arbejde i institutionen Hoppeloppen, siger dagtilbudschef i Varde Kommune, Anette Brodde, Varde Kommune.
   
  Pædagogen har været ansat siden 24. januar i år i et vikariat, der udløber 31. juli. Nu bliver han tilbudt andet arbejde, indtil vikariatet udløber.
  Han blev fritaget for tjeneste i maj, da forældre beskyldte ham for at begå sex-overgreb mod deres børn.
  
  Ingen tiltale
  Anklagemyndigheden ved Syd- og Sønderjyllands Politi har besluttet ikke at rejse tiltale mod pædagogen for sex-overgreb mod børnene.
  - Sagen er blevet særdeles grundigt efterforsket, siger politiadvokat Claus Lyngholm Risbjerg, leder af advokaturen for personfarlig kriminalitet.
  Politifolk med særlig uddannelse i videoafhøring af børn har afhørt flere børn i institutionen, og både det øvrige personale og den sigtede er blevet afhørt.
   
  - Vi vurderer, at en fortsættelse af sagen ikke vil kunne medføre domfældelse, siger Claus Lyngholm Risbjerg.
  Pædagogernes fagforening, BUPL, har opgjort, at 100 ansatte i daginstitutioner i de seneste ti år er blevet beskyldt for at begå sex-overgreb mod børn. Kun to er blevet dømt.
  